  Анжелика Тихонова корреспондент Пӧртэм данъетъёс басьтэм удмурт азьветлӥсьёсты сӥлы каризы «Удмурт Кенешлэн» огазеяськонлэн Пичи кенешаз. Йӧскалык собранилэн пумиськонэз улосвылысь Кун кенешлэн юртаз ортчиз, ивортэ «Удмуртия» агентстволэн корреспондентэз.  2016-тӥ арын Удмуртилэн Данъян пулэз вылаз пыртэмъёс пӧлын удмурт азьветлӥсьёс но. Соос полын Удмурт кун университетысь Удмурт кылосбуръя, финно-угроведениея но журналистикая институтлэн кивалтӥсез Наталья Кондратьева, Вотка ёросысь «Удмурт Кенешлэн» ёзэтэзлэн кивалтӥсез, Кукуй гуртысь школаын дышетӥсь Алевтина Перевозчикова но «Мынам Удмуртие» телерадио компания. «Удмурт Дунне» газетын ужасьёс сыӵе нимын ик энциклопедизэс поттэмзы понна Удмуртилэсь Кун премизэ басьтӥзы.  Нимысьтыз пусйизы 2016-тӥ арын «Удмурт Элькунлэн Дано кунмуртэз» луэм, Библиез удмурт кылэ берыктэм Михаил Атамановез. Кенешонэ люкаськемъёс сое султыса но зол кичабыса пумитазы. Михаил Атаманов тау кылъёссэ вераз но «удмуртлык мед улоз 100 ар» шуиз. Со сяна, Пичи кенешын «Удмурт Кенешлэн» Данъян книгаяз пыртыны ӵектэм адямиос шараямын но соослы Оскытонэтъёс сиё-дано сётэмын вал. Соос полын Нина Беляева — Шаркан ёросысь «Быги» муниципал кылдытэтлэн тӧроез, Анатолий Владыкин — Яр ёросысь «Удмурт Кенеш» огазеяськонэн 13 ар ӵоже кивалтэм мурт, Валентина Панфилова — Пичи Пурга ёросысь «Удмурт Кенеш» огазеяськонлэн ёзэтэныз кема аръёс ӵоже кивалтэм кышномурт, Василий Спиридонов — Красногорск ёросысь «Удмурт Кенешлэн» ёзэтэныз кылдэмез дырысен 15 ар ӵоже кивалтэм адями но Фаина Ускова — Эгра ёросысь «Удмурт Кенешлэн» ёзэтэныз кылдэмез дырысен 20 арлэсь кема кивалтэм мурт. Озьы ик 15 кенешчиослы азинлыко ужамзы понна Россилэн Кун Думаысьтыз депутатлэсь Алексей Загребинлэсь таукаронъёссэ сётӥзы. Ёросъёсысь депутат Кенешъёсын кивалтыны быръем муртъёсты пусйизы. Со Вениамин Андреев (Кизнер ёрос), Галина Королькова (Можга ёрос) но Василий Москвин (Пичи Пурга ёрос).  «Сӥзиськом соослы еч сюрес, калыкен валче ужаны мед быгатозы, калыклэсь котьку но дурбасьтэмзэс мед шӧдозы, со дыре ик асьме удмурт юанъёсмы но палэнэ медам кыле азьланяз но», — шуиз Татьяна Ишматова.  Тодады вайытом, Пичи кенеш кутскон азьын «Удмурт Кенешлэн» азьветлӥсьёсыз Трокай Борисовлы но Кузёбай Гердлы синпелетъёс доры сяськаос понӥзы. Тегъёс: Мерлык Лулчеберет Ижкар Удмуртия УдмуртКенеш удмуртъёс данъетъёс  